Ons gee graag - Voelgoed
Tuis Vroue wat Glo Hennie Stander Ons gee graag
Ons gee graag
'n Internasionale verslag wat pas gepubliseer is, wys dat Suid-Afrikaners meer vrygewig geword het as in vorige jare.
Die World Giving Index 2017 toon aan dat Suid-Afrikaners meer bereid geraak het om geld te skenk, en ook om werk as vrywilligers te doen, en selfs ook om hulp aan vreemdes te verleen. Afrika is ook die enigste vasteland wat nou twee jaar na mekaar verbeter het wat al drie hierdie kategorieë betref. Daarteenoor het elke Westerse land vanjaar slegter gevaar.
Dit bring ons by 'n baie interessante vers in Handelinge 20:35 waar Paulus sê: "Onthou die woorde van die Here Jesus. Hy het self gesê: Om te gee, maak 'n mens gelukkiger as om te ontvang." Dit is in die eerste plek 'n kosbare waarheid. Maar 'n verdere interessantheid is dat hierdie die absoluut enigste plek in die Bybel (buite die Evangelies) is, waar ons 'n direkte aanhaling van Jesus se woorde teëkom. Die Boeke Matteus, Markus, Lukas en Johannes bevat baie vertellings van Jesus, maar hier in Handelinge kry ons nog 'n aanhaling van die woorde van Jesus wat nie in die Evangelies opgeteken is nie.